《登峨眉山用李青莲诗韵 其三》
清代·张熙宇

平明登绝顶，身与众真匹。天风卷颓云，诸山了可悉。

瓦屋峙其前，雪山从后出。老佛双瞳方，授我清净术。

是时山寂然，泠泠泛瑶瑟。琴声亦既歇，佛言犹未毕。

山中无是非，世间有得失。我亲闻此言，皎如见天日。

作者简介：张熙宇，字玉田，峨眉人。道光癸巳进士，历官安徽按察使。有《花洋山馆诗钞》。